Yaponiya O‘zbekistonga favqulodda vaziyatlarda bolalarni himoya qilish tizimini takomillashtirish uchun 200 ming dollarlik grant ajratdi

Yaponiya hukumati O‘zbekistonga favqulodda vaziyatlarga tayyorgarlik sharoitida bolalarni himoya qilish tizimini mustahkamlash uchun 200 ming dollarlik grant ajratdi. Bu haqda “Gazeta.uz”ga YuNISEF matbuot xizmati ma’lum qildi.

Yaponiya Afg‘oniston va unga qo‘shni davlatlar — O‘zbekiston, Pokiston, Eron, Tojikistonga gumanitar ehtiyojlar ortib borayotgani munosabati bilan jami 65 million dollar miqdoridagi favqulodda grant yordami ajratgan. Yordam yettita xalqaro tashkilot orqali amalga oshiriladi.
Mazkur grant doirasida YuNISEF O‘zbekiston Mahalla va oilani qo‘llab-quvvatlash vazirligi hamda Xalq ta’limi vazirligi bilan hamkorlikda Respublika “Tashxis” markazi yordamida favqulodda vaziyatlarda bolalarni himoya qilish milliy tizimini mustahkamlashga 200 ming dollar yo‘naltiradi.
Asosiy tadbirlar Surxondaryo viloyatidagi bolalarni himoya qilish bo‘yicha ishlarda qo‘llanma sifatida xizmat qiluvchi va ularni tegishli mutaxassislarga yo‘naltiruvchi idoralararo standart operatsion tartib-qoidalarni ishlab chiqishni o‘z ichiga oladi.
Ijtimoiy soha xodimlari Mahalla va oilani qo‘llab-quvvatlash vazirligi huzurida o‘quv platformasini yaratish hamda mustaqil onlayn o‘quv kurslarini rivojlantirish orqali o‘z bilim va ko‘nikmalarini oshiradi. Shuningdek, Xalq ta’limi vazirligi huzuridagi ikkita psixologik-ijtimoiy ko‘mak markazi zarur mebel va IT-uskunalar bilan jihozlanadi.
Loyiha O‘zbekistondagi 70 ming dan ortiq bola va ularning oilalari farovonligini yaxshilashga yordam berishi kutilmoqda.
“Har qaysi inqirozli vaziyatda eng katta jabrni bolalar ko‘radi. Mojarolar, tabiiy ofatlar va boshqa favqulodda holatlar qizlar va o‘g‘il bolalarga nisbatan zo‘ravonlik, ekspluatatsiya, shavqatsiz munosabat va e’tiborsizlik xavfini oshiradi. Aksariyat hollarda, bolalar asosiy sharoitlardan mahrum bo‘ladi hamda bu ularning ruhiy va psixologik farovonligiga salbiy ta’sir ko‘rsatadi”, — deydi YuNISEFning O‘zbekistondagi vakolatxonasi rahbari Munir Mamedzade.
“Shuning uchun ham bu investitsiyalar bolalarni himoya qilish tizimlarini mustahkamlashga, xususan, zo‘ravonlik va majburiy mehnat holatlarining oldini olish va ularga javob berish, oilalardan ajralish, ruhiy salomatlik va psixologik-ijtimoiy qo‘llab-quvvatlash bo‘yicha ijtimoiy xodimlarning malakalarini oshirishga qaratilishi muhimdir”, — deya qo‘shimcha qilgan vakolatxona rahbari.

Eslatib o‘tamiz, Prezident tomonidan O‘zbekistonning ayrim kodekslariga o‘zgartish va qo‘shimchalar kiritishni nazarda tutuvchi qonun imzolangandi. Unga ko‘ra, voyaga yetmagan shaxsni mehnatga biror-bir shaklda ma’muriy tarzda majburlagan shaxs to‘g‘ridan to‘g‘ri jinoiy javobgarlikka tortiladi. Ilgari bunday qonunbuzarlik ma’muriy jazo qo‘llanilgandan so‘ng takror sodir etilgan taqdirda jinoiy javobgarlik belgilangan.